Virallinen lehti nro C 175 , 21/06/1999 s. 0258



B4-0235, 0256, 0271, 0284 ja 0297/99 Päätöslauselma UNPREDEPin mandaatin jatkamisen lopettamisesta Euroopan parlamentti, joka - ottaa huomioon aiemmat entistä Jugoslavian tasavaltaa Makedoniaa ja Kosovoa koskevat päätöslauselmansa, - ottaa huomioon YK:n turvallisuusneuvoston päätöslauselman 983 (1995), jolla UNPREDEP-joukot perustettiin, ja päätöslauselmat 1082 (1996), 1110 (1997), 1140 (1997), 1142 (1997) ja 1186 (1998), - ottaa huomioon YK:n pääsihteerin UNPREDEP-kertomuksen (S/1999/161, 10. helmikuuta 1999), A. korostaa, että entisen Jugoslavian tasavallan Makedonian rauha ja vakaus riippuu edelleen suuresti alueen muiden osien, erityisesti Kosovon, tapahtumista, B. katsoo, että entisessä Jugoslavian tasavallassa Makedoniassa toimivat YK:n UNPREDEP-joukot ovat edistäneet tärkeällä tavalla rauhan säilyttämistä kyseisessä valtiossa ja että näillä joukoilla on ratkaiseva merkitys, kun pyritään estämään Kosovon konfliktin leviäminen entiseen Jugoslavian tasavaltaan Makedoniaan; katsoo, että tämän vuoksi joukot pitäisi säilyttää, C. korostaa lisäksi, että sen jälkeen kun UNPREDEP-joukkojen mandaattia heinäkuussa 1998 edellisen kerran jatkettiin, joukkojen tehtävä on ollut myös raportoida laittomista asekuljetuksista ja muusta YK:n turvallisuusneuvoston päätöslauselmalla 1160 (1998) kielletystä toiminnasta kuten terroristien aseistamisesta ja kouluttamisesta, D. ottaa huomioon, että UNPREDEPin mandaatti entisessä Jugoslavian tasavallassa Makedoniassa päättyi 28. helmikuuta 1999, E. ottaa huomioon, että yksi YK:n turvallisuusneuvoston pysyvistä jäsenistä, Kiinan kansantasavalta, esti veto-oikeuttaan käyttämällä YK:n turvallisuusneuvostoa jatkamasta UNPREDEPin mandaattia helmikuun 28. päivästä eteenpäin; toteaa, että yleisesti uskotaan veto-oikeuden käytön olleen kosto sen johdosta, että entinen Jugoslavian tasavalta Makedonia ja Taiwan ovat solmineet diplomaattisuhteet, F. korostaa, että jos Yhdistyneet kansakunnat ei voi täyttää ensisijaista tehtäväänsä eli turvata rauhaa ja vakautta maapallolla, on etsittävä ja luotava muita mahdollisuuksia ja keinoja hoitaa tämä velvollisuus; 1. Pahoittelee syvästi sitä, ettei YK:n turvallisuusneuvosto onnistunut jatkamaan UNPREDEPin mandaattia kuudella kuukaudella eli 31. elokuuta 1999 saakka Kiinan kansantasavallan käytettyä veto-oikeuttaan; 2. Korostaa, että YK:n turvallisuusneuvoston ja koko Yhdistyneiden kansakuntien arvovalta heikkenee vakavasti, jos YK:n rauhanturvakapasiteettia koskevat päätökset tehdään riippuvaisiksi pelkästään kansallisista eduista; 3. Kehottaa Kiinan kansantasavaltaa harkitsemaan uudelleen päätöstään, jotta entisen Jugoslavian tasavallan Makedonian vakaus voi säilyä ja YK:n turvallisuusneuvosto voi hoitaa YK:n peruskirjan mukaisia tehtäviään; 4. Kehottaa YK:n turvallisuusneuvoston myönteisen päätöksen puuttuessa Euroopan unionia ja sen jäsenvaltioita ottamaan hoitaakseen UNPREDEPin tähänastiset tehtävät yhteistyössä Euroopan turvallisuus- ja yhteistyöjärjestön, Naton ja Länsi-Euroopan unionin kanssa; 5. Kehottaa puhemiestään välittämään tämän päätöslauselman komissiolle, neuvostolle, Yhdistyneiden kansakuntien pääsihteerille, Euroopan turvallisuus- ja yhteistyöjärjestölle, Natolle ja WEU:lle sekä Kiinan kansantasavallan ja entisen Jugoslavian tasavallan Makedonian hallituksille.